Document ID: 31990R1201

NEUVOSTON ASETUS (ETY) N:o 1201/90,
annettu 7 päivänä toukokuuta 1990,
toimenpiteistä sitrushedelmien kulutuksen lisäämiseksi
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
sitrushedelmien kulutuksen kasvu yhteisössä on pysähtynyt; lisäksi sitrushedelmien ylijäämä poistetaan markkinoilta vuosittain; kulutusta on mahdollista lisätä erityisesti saattamalla tuotanto lähemmäksi kuluttajien makutottumuksia; lisäksi hedelmät ja vihannekset ovat terveellisiä tuotteita, joten niiden kulutusta olisi edistettävä osana terveyspolitiikkaa,
tuottajajärjestöillä on erityisasema tähän kehitykseen johtavien keinojen täytäntöönpanossa,
olisi säädettävä mahdollisuudesta edistää kulutuksen lisäämiseksi tarkoitettuja toimia siten, että yhteisö osallistuu näiden toimien rahoitukseen, ja
säädettyjen toimenpiteiden tarkoituksena on toteuttaa perustamissopimuksen 39 artiklassa määrätyt tavoitteet; olisi säädettävä yhteisön osallistumisesta näiden toimien toteuttamisen rahoitukseen Euroopan maatalouden ohjaus- ja tukirahaston (EMOTR) tukiosastosta,
ON ANTANUT TÄMÄN ASETUKSEN:
1 artikla
Yhteisö osallistuu enintään 60 prosentin osuudella yhteisön alueella korjattujen tuoreiden sitrushedelmien kulutuksen lisäämistä edistävien toimien rahoitukseen mukaan lukien lajikkeiden monipuolistamista koskeva tutkimus, jota alan eri toiminta-aloja edustavat ryhmät esittelevät ja johtavat. Ryhmien edustavuus arvioidaan sen tavoitteen mukaan, johon pyritään.
2 artikla
Tässä asetuksessa tarkoitetut toimet eivät saa liittyä tavaramerkkeihin, eikä niissä saa viitata mihinkään tiettyyn jäsenvaltioon.
3 artikla
Osallistumista tässä asetuksessa säädettyjen toimien rahoitukseen pidetään interventiotoimenpiteenä, jonka tarkoituksena on yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70(4), sellaisena kuin se on viimeksi muutettuna asetuksella (ETY) N:o 2048/88(5), 3 artiklan 1 kohdan mukaisesti maatalousmarkkinoiden vakauttaminen. Osallistumisen rahoittaa Euroopan maatalouden ohjaus- ja tukirahaston (EMOTR) tukiosasto.
4 artikla
Tässä asetuksessa säädetyt toimet määritellään ja tämän asetuksen soveltamista koskevat yksityiskohtaiset säännöt annetaan hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(6), sellaisena kuin se on viimeksi muutettuna asetuksella (ETY) N:o 1193/90(7), 33 artiklassa tarkoitettua menettelyä noudattaen.
5 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä toukokuuta 1990.

Labels: 15
17
19
6